和常舍人晚秋集賢院即事十二韻寄贈江南徐薛二侍郎
作者：盧綸
朝代：唐

paragraphs: 綸閣九華前，森沈綵仗連。
洞門開旭日，清禁肅秋天。
霜滿朝容備，鐘餘漏唱傳。
搖璫陪羽扇，端弁入爐煙。
麟筆刪金篆，龍綃薦玉編。
汲書荀勖定，漢史蔡邕專。
御竹潛通筍，宮池暗瀉泉。
亂藂縈弱蕙，墮葉灑枯蓮。
列署齊遊日，重江並謫年。
登封思議草，侍講憶同筵。
滄海風濤廣，黝山瘴雨偏。
唯應緘上寶，贈遠一呈妍。